În timp ce alți politicieni au ținut ieri să facă urări de Ziua Națională a Tineretului sau să atragă atenția asupra consumului de droguri, Cristian Ghingheș (SENS) a anunțat principalele proiecte pentru tinerii băcăuani. Candidatul la Primăria Bacău le numește “necesități” și spune că măsurile trebuie îndeplinite în următorul mandat pentru stoparea exodului tinerilor din oraș.
De ziua lor, tinerii au nevoie de măsuri concrete, de proiecte și facilități care să le facă viața mai ușoară, în special la nivel local, nicidecum de urări false sau de dojenirile lansate astăzi de unii guvernanți! – a declarat Cristian Ghingheș
Cele 7 propuneri anunțate de candidatul Partidului SENS:
1. Program de locuințe pentru tineri, asigurate de la bugetul local prin blocuri ANL noi, prin ocuparea celor 14.000 de apartamente goale și prin chirii subvenționate;
2. Centre de tineret în cartiere pentru activități, evenimente, orientare în carieră și consiliere psihologică;
3. Oportunități de petrecere a timpului liber printr-o agendă culturală și comunitară anuală, cu evenimente și proiecte finanțate prin granturi de la bugetul local exclusiv pe bază de concursuri transparente și corecte;
4. After-school finanțat integral de la bugetul local care să includă masă caldă pentru copii tocmai pentru a ajuta familiile tinere să se dezvolte în Bacău;
5. Consultare permanentă cu tinerii prin funcționalizarea Consiliului Consultativ pe Probleme de Tineret (CCPT) și prin angajarea a cel puțin doi tineri în cabinetul de primar ca urmare a unei selecții publice;
6. Deschiderea hubului Orizont atât pentru tinerii antreprenori, cât și pentru tinerii care au proiecte și nu au unde să le organizeze;
7. O rețea verde-albastră de spații publice pentru sport și mișcare în aer liber. Întoarcerea orașului cu fața spre apă, amenajând falezele lacurilor și râurilor din oraș. Repararea și utilarea terenurilor de sport din cartiere, finanțarea cu prioritate a sportului pentru toți și organizarea de campionate școlare și universitare.
La finalul lunii martie, Cristian Ghingheș a anunțat cele 10 priorități din planul său pentru Bacău, urmând ca documentul detaliat să fie dat publicității în preajma startului oficial al campaniei electorale.